**Årsberetning fra Formanden for Darum Lokalråd 2024**

Hej alle

Først vil jeg gennemgå Darum Lokalråds overordnede mål. De er som de plejer:

**A: At bevare Darum Børneby** (uden Børneby ingen DKFC og ingen Darum IF)

Det kræver øget bosættelse

* lejeboliger, seniorbofællesskab, byggegrunde

Det kræver PR:

* hvor dejligt her er (Vadehavsnaturen, velholdte huse og marskgårde)
* at her sker meget (mange forskellige aktiviteter)

**B: At her er rart at bo for os der allerede er her**

* trafiksikre veje, cykelstier, gode stier i byen
* forskellige former for botilbud
* passende kollektiv trafik
* pasning af grønne områder
* lokal Børnepasning for alle små i Darum sogn

Præsentation af lokalrådets medlemmer.

Jeg har fået at vide, at jeg kun skal snakke om 3 ting i år. *Men det kan jeg jo nok ikke nøjes med.*

Hvilke 3 ting er de vigtigste, der er sket for Darum i løbet af det sidste år:

Etablering og indvielse af cykelstien

Den sidste indsamling til Købmandsbutikken og at den er ved at blive bygget

At Pasning til de 0-2-årige i Darum er kommet i gang.

Og det allervigtigste er at vi har fået lokalvarme i Darum. Nåh nej……….

Det er virkelig en enorm vigtig ting for et lokalsamfund som Darum, at vi er fælles om købmandsbutik, fælles om alt hvad der sker herude, fælles om varmeforsyning. ØV.

Nu til det positive:

**Cykelstien** er jo et arbejde, der er foregået over de sidste mange år. Ikke i år. I år har vi nydt at se arbejdet skride frem.

Til gengæld har vi arbejdet med afviklingen af indvielsen. Det var en super hyggelig dag.

Vi er utrolig stolte af den store opbakning til fejringen af den nye cykelsti. Der var omkring 400 besøgende, mange havde taget opfordringen til sig og pyntet cykler med blomster og flag. En rigtig dejlig dag med høj sol og glade cyklister.

FDF skal have stor tak for at stille faciliteter og hjælpende hænder til rådighed. De gjorde et stort arbejde.

Også stor tak til Helheden for at bage kage og servere kaffe.

**Købmandsbutikken** er nævnt her fordi den er supervigtig for vores landsby, men også fordi den opstod som en vision i Lokalrådet og dernæst blev der etableret en arbejdsgruppe på et borgermøde i 2016. Denne arbejdsgruppe arbejdede under Lokalrådet frem til 2022, hvorefter Darum Butikscenter ApS blev dannet og Butikscentrets bestyrelse overtog arbejdet. Vi har netop været til rejsegilde, hvor vi igen kunne glæde os over den kæmpe opbakning, der er til vores alles Købmandsbutik.

**Pasning af de 0-2-årige** startede også i Lokalrådet som et ønske til Esbjerg Kommune. Da det dengang nyvalgte byråd var på tur i kommunen i 2021, kom de også forbi Kvindeegen i Darum, hvor alle borgere kunne deltage. Her var der en god dialog. Dengang henvendte frustrerede børnefamilier sig til os og til Esbjerg Kommune, fordi der i den grad manglede pasning lokalt. Mange var nødt til at køre til Gørding, Bramming og Ribe med deres små pus.

Vi begyndte en proces for at forhindre dette for at beholde vores små børn i Darum, så de bliver i vores Børnehave og dermed i vores Børneby og i vores foreningsliv.

Projektet blev så opkvalificeret gennem Darum Børneby og endeligt udviklet i samarbejde mellem os, DB og Dagplejen i Darum, måske også i samarbejde med Esbjerg Kommune (Haha). Det var en meget lang proces.

Projektet er i sin enkelthed, at når der mangler dagplejepladser lokalt i Darum, så oprettes der pladser i børnehaven til 2½-årige. Når der så ikke længere mangler pladser, så bliver alle de små i dagplejen.

Dette projekt kører som et forsøg i 3 år, så det bliver spændende, når det skal evalueres. Det køres nu helt af Darum Børneby. Vi er stadig stolte over at have bragt det på banen.

Det var de 3 ting, men jeg har lige lidt mere:

**Vi kan fortælle, at vi arbejder videre med trafiksikkerhed** i Darum. Vi har fået lovning på at svinget ved Feilbergvej, i højre side når du kommer henne fra præstegården, bliver udvidet ind på lodsejers jord. Efter aftale. Dermed bliver der plads til en barnevogn etc. på vejen uden for den hvide stribe.

Det næste vi arbejder på er i prioriteret rækkefølge:

Rød asfalt-forhøjning (lav udvidet bump-agtigt) over et længere stykke på Gl. Darumvej ved den nye købmandsbutik.

Refshedevej fra byskiltet til Lille Darum: 2 minus 2 vej

Sønderbyvej i Tjæreborg fra Allerup til Alsædvej: 2 minus 1 vej (dette i samarbejde med Sneum-Tjæreborg Lokalråd.)

Alsædvej fra byskiltet og hen til Sønderbyvej: hastighedsbegrænsning på 60 km.

Vi har afholdt forskellige **events**. Vi har traditionen tro holdt Grundlovsmøde, vi har markeret at vores gamle Kvindeeg (109 år) er blevet udstyret med et emblem ”Værn om de gamle træer”. Vi mener virkelig, at træet er værd at værne om. Vi havde en lille begivenhed hvor emblemet blev sat på træet. Der var en øl/vand og blev fortalt om det nye Projekt Biohaven i Darum, som netop skal være ved anlægget ved Kvindeegen.

Vi har afholdt informationsmøde om lokalvarme og vi forsøgte at afholde et Klimatopmøde, hvor man kunne blive klogere på hvordan man kan leve mere grønt i ens egen husholdning og på hvilken måde, man bedst sparer på CO2 med den mindste indsats. Desværre var der for få, der syntes at dette var interessant.

Derudover har vi vores kontakt med Esbjerg Kommune gennem møder med Plan & Byudviklingsudvalget, med Økonomiudvalget, møde med alle lokalrådsformænd, diverse mail og andre møder med EK. Vi har kæmpet mod vindmøller i forhold til vores kollektive transport.

Vi har vores årlige møde med de andre lokalråd i Gl. Bramming Kommune.

Vi har jævnligt kontakt med og besøg af vores lokale byrådspolitiker for at holde hinanden opdateret på hvad der sker og hvilken vej vi ønsker at arbejde.

Vi har lavet skriftlige indlæg som vi plejer.

Vi skal også nævne at vi sammen med Sneum-Tjæreborg Lokalråd har en valgt repræsentant til Nationalparkrådet for Nationalpark Vadehavet. Det er Kurt Aakjær fra Tjæreborg, der repræsenterer Sneum-marsken.

***Vi har stadig en del arbejdsgrupper, selvom nogle af grupperne er afsluttet.***

Vi har **darum.dk** (hjemmesiden) som fortsat er flot og ligger øverst i søgereultatet, når du søger på nettet.

*Arbejdet er som det plejer, den kører og fungerer fint. Der er ingen nedbrud eller andre problemer.*

Darum Lokalråd har egen **FB-side**, hvor vi lægger vores indlæg op, så de ikke forsvinder i vrimlen, som de let gør i **fb-gruppen** ”Darum – byen bag diget”**.** Her er der til gengæld plads til debat om alt muligt relevant for borgerne i Darum.

Vi har **velkomstgruppen** som modtager alle nye borgere i Darum. Altså tilflytterne. Lissy Kaas fortæller, at i 20254 er der omdelt 25 mapper.

Velkomstgruppen består af samme 9 omdelere som sidste år.

Hertil kommer en tysksproget hjælper og nu også Thomas Andersen, som kender Sognehusets kopimaskine. Vi får nemlig printet der.

Samarbejdet i omdelergruppen er upåklageligt! Tak til jer!

På FB Darum skriver Lissy kort opslag ca. sommer + nytår, bla med opfordring til at kontakte hende, når der flytter nye til Sognet.

Lissy har besøgt 16 ud af vores 18 udlejere og der er nu et godt samarbejde, hvor udlejerne orienterer Lissy om når nye flytter ind.

Al kontakt med byens nye beboere samt med udlejere er vel modtaget, et meget positivt samarbejde!

Omdelere understreger, at det stadig er muligt at give økonomisk støtte til Købmandsbutikken.

Helle opdaterer løbende mappens enkelte sider, ud fra de forskellige foreningers forhold. Der er ofte ændringer.

**Vadehavsgruppen,** hvor vi har deltaget i det årlige møde for Partnere med Nationalpark Vadehavet. Vi formidler, at der i år uddeles gratis Nationalparkmagasiner til tilflytterne, så de får et indblik i den unikke natur de er flyttet til. En fra gruppen har også været guide på en tur rundt i vores natur- og kulturmiljø i landsbyen og ud til Sneum sluse.

Vi har **Den Grønne Bande** som sørger for at holde byen grøn og ren.

*Gruppen fortæller at den har 5 medlemmer og at flere er velkomne.*

* Gruppens formål er at holde øje med at byrummet i landsbyen tager sig ordentligt ud
* Gruppens formål er at melde ind til kommunens TipTak, hvis der er skæve vejskilte, huller i asfalten med mere
* Gruppens formål er at sørge for at holde landsbyen - og områderne omkring byen - ren for affald. Gruppen selv og mange andre i landsbyen samler løbende affald. Folk føler stor ansvarlighed. Det betyder, at der i almindelighed ikke ligger og flyder affald på gader, på veje og i grøfter.
* Gruppens formål er at tage initiativ til større fælles affaldsindsamlinger i landsbyen, når det er påkrævet
* Gruppen bidrager med ideer til beplantning af træer og buske i byen
* Gruppen forsøger sig efter aftale med SOS at skabe et område med biodiversitet på hjørnet af Gl. Darumvej og Sønderbyvej. Det er ikke nemt skulle vi hilse at sige!

Vi har et projekt i **Hollænderskoven** i samarbejde med Hunderup-Sejstrup Lokalråd, hvor der er opnået fuld finansiering til en sti i skoven.

Hanne (fra Lokalrådet) fortæller at det viser sig desværre at den fra Esbjerg Kommune, som ellers havde lovet os at gå i gang med stien først på denne sommer ikke har mulighed for at nå at klare opgaven. Derfor er opgaven overgået til en anden leder. Han er først sat ind i opgaven ude i skoven d. 15.10.24. Der blev ikke lovet noget konkret om hvornår de starter.

Vi har **Stigruppen 2.0**, *som har lagt en del arbejde i at etablere en sti fra Østertoften hen til Købmandsbutikken og også hen til Feilbergvej. Vi er dog rendt ind i en del udfordringer og er derfor desværre stadig langt fra mål. Hvilket vi slet ikke burde være arbejdsindsats taget i betragtning :(*

**Lokalvarme-gruppen** jah, det glider ud i sandet….

Jørgen Jensen vil fortælle os mere om status senere i aften. Tak til gruppen for deres store arbejde.

Vi har **Biohaven** i Darum.Projektet ved Kvindeegen kan ses på tegninger i pausen. Vi har søgt og fået bevilget 472.300 kr fra Nordea-fonden. Og vi har søgt lige så mange midler fra Esbjerg Kommunes ”Pulje til udrulning af landbyplaner”. Der var ansøgningsfrist 26. august. Projektet har siden stået på stand-by, fordi vi stadig venter og håber på at få bevilget pengene. Vi har hørt, at det kan være det bliver her i november, vi får svar. Hvis svaret er negativt, skal vi med det samme have søgt andre fonde. Hvis vi forhåbentlig får pengene, kan projektet gå i gang så snart kommunens folk har tid til det, da det er dem, der skal udføre arbejdet.

Og så kan jeg til sidst jo heller ikke undgå at nævne ting nummer 4, som vi arbejder med, nemlig **Seniorbofællesskab i Darum.**

Og her vil jeg gerne reklamere for vores Tema-møde d. 12. november. Mødet kaldes Grøn Boligrotation, fordi vi har indgået et samarbejde med Landdistrikternes Fællesråd. Eller rettere, de hjælper os med arbejdet.

Det var nemlig sådan at vi var i gang med arbejdet. Og så reklamerede LF for at de søgte små landsbyer til at deltage i et projekt. Grøn Boligrotation går ud på, at hvis de ældre flytter i mere senior-egnede boliger, så kan de unge energirenovere de huse, der i den forbindelse sættes til salg. Darum blev udvalgt sammen med 5 andre landsbyer ud af 19. Så det er vi glade for.

Men for at de ældre flytter ud af husene, er der nødt til at være noget bedre at flytte ind i. Vores mål er derfor at få bygget seniorboliger i Darum. Gerne som seniorbofællesskab. Vi har tidligere haft dette på som et emne til vores visions-borgermøder. Vi ved at der er interesse for det. Der er lige nu 48 tilmeldte til Tema-mødet.

Det er dog omfattende, idet vi skal have fundet en grund, have nogle der vil bygge, vi skal have interesserede, der vil bo der. Og som det mest interessante – hvordan vil folk gerne bo??? Vi har været rundt og besøge forskellige bofællesskaber, vi har som sagt haft det på visionsmøder og vi har en del ideer. Men vi vil gerne, at det er jeres ideer, der kommer med, jer der ønsker at bo i boligerne.

Kom derfor med til mødet d. 12. november. Der er seneste tilmelding d. 8. november.

Og det var min korte årsberetning. Kun 3 ting + det løse. :)

*Helle Ertmann*

*Formand Darum Lokalråd
05.11.24*